钦定古今图书集成/明伦汇编/官常典/第052卷 > 息
## 钦定古今图书集成/明伦汇编/官常典/第052卷 > 息

《周》同姓有息国。

按《路史》，“息姬国也。”

桓王八年，息侯伐郑，郑伯大败息师。

按《春秋》不书。按《左传》隐公十一年：郑息有违言，息
侯伐郑，郑伯与战于竟，息师大败而还。君子是以知
息之将亡也，不度德，不量力，不亲亲，不征辞，不察有
罪，犯五不韪而以伐人，其丧师也，不亦宜乎！

〈注〉息国汝南新息县。〈疏〉正义曰：《世本》：“息国，姬姓。”此息侯伐郑，责其不亲亲，知与郑国同姬姓也。庄十四年，“楚文王灭息。”其初不知谁之子，何时封也。《地理志》汝南郡有新息县，故息国也。

僖王二年楚人灭息。

按《春秋》不书。按《左传》，庄公十年夏，蔡哀侯娶于陈，
息侯亦娶焉。息妫将归，过蔡。蔡侯曰：“‘吾姨也’。止而见
之，弗宾。息侯闻之，怒，使谓楚文王曰：‘伐我，吾求救于
蔡而伐之’。”楚子从之。秋九月，楚败蔡师于莘，以蔡侯
献舞归。十四年夏，蔡哀侯为莘故，绳息妫，以语楚子。
楚子如息，以食入享，遂灭息。以息妫归，生堵敖及成
王焉，未言。楚子问之。对曰：“吾一妇人而事二夫，纵弗
能死，其又奚言？”楚子以蔡侯灭息，遂伐蔡。秋七月，楚
入蔡。